**ՍԻՍԻԱՆԻ ՀԱՄԱՅՆՔԻ ՂԵԿԱՎԱՐ ԱՐԹՈՒՐ ՍԱՐԳՍՅԱՆԻ ՇՆՈՐՀԱՎՈՐԱԿԱՆ ՈՒՂԵՐՁԸ ՎԵՐՋԻՆ ԶԱՆԳԻ ԵՎ ՎԵՐՋԻՆ ԴԱՍԻ ԿԱՊԱԿՑՈՒԹՅԱՄԲ**

Սիրելի՛ շրջանավարտներ, ուսուցիչներ և ծնողներ, ընդունեք իմ ջերմագին շնորհավորանքներն ու բարեմաղթանքները Վերջին զանգի և Վերջին դասի կապակցությամբ: Այս տոնական օրը հիանալի առիթ է ամփոփելու դպրոցական տարիների ձեռքբերումներն ու երախտիքի խոսքեր հղելու ուսուցիչներին՝ իրենց կատարած աշխատանքի, անձնվիրության և անգնահատելի ջանքերի համար: Նրանք մշտապես ձեր կողքին են եղել, խրատներով ու խորհուրդներով փորձել են ընդգծել յուրաքանչյուրիդ անհատականությունը՝ զարգացնելով թաքնված և ակնհայտ կարողությունները: Անկեղծորեն հպարտացել և ուրախացել են ձեր հաջողություններով: Եվ նրանց աշխատանքի արդյունքն է, որ մեր համայքն այս տարի բարձր ցուցանիշներով աչքի ընկավ թե՛ օլիմպիադաներում և թե՛ տարատեսակ մրցույթներում: Վստահ եմ, ուր էլ գնաք, ինչ մասնագիտություն էլ որ ընտրեք, դպրոցում ստացած գիտելիքների ու ձեռքբերումների շնորհիվ շարունակելու եք լավագույնս ներկայացնել Սիսիանի համայնքը: Ձեր սերունդը տարբերվում է առաջադեմ մտածողությամբ, նպատակասլացությամբ, ակտիվ ապրելակերպով, հայրենիքի ապագայի հանդեպ ունեցած մեծ հոգատարությամբ ու պատասխանատվության մեծ զգացումով: Այսօրվա ձեր կայացրած ճիշտ ընտրությունից է կախված մեր երկրի ապագան, ընտրեք հոգեհարազատ ու ձեր կարողություններին համապատասխան մասնագիտություն, վստահ քայլերով հաղթահարեք կյանքի այս նոր փուլն ու ձեր ուսերին վերցրեք մեր երկրի, մեր համայնքի հետագա զարգացման պատասխանատվությունը:

Սիրելի՛ շրջանավարտներ, այս տոնական օրվա յուրաքանչյուր ակնթարթը հավետ դաջվելու է ձեր հիշողություններում, երբեք չեք մոռանալու ձեր ծնողների ուրախության արցունքներով լի աչքերը: Առիթն օգտագործեք և հայտնեք նրանց ձեր սերն ու անսահման երախտագիտությունը, խոստացեք, որ անպայման արդարացնելու եք նրանց հույսերն ու սպասումները:

Սիրելի՛ իններորդցիներ, սրտանց շնորհավորում եմ նաև ձեզ վերջին դասի և հիմնական դպրոցն ավարտելու կապակցությամբ: Վստահ քայլերով շարժվեք առաջ, ձգտեք կատարելության ու գերազանցեք ձեր ավագ ընկերներին:

Բոլորիդ մաղթում եմ ավարտական հիշարժան ու գունեղ տոն, երազանքների ու նպատակների իրականացում: Հիշե՛ք, ձեր բոլոր հաջողություններն ու ձեռքբերումները բոլորիս հպարտությունն ու պարծանքն են:

Համոզված եմ, որ գիտության բարձունքները ձերն են լինելու, սիրելի՛ շրջանավարտներ: